Aanranding het te doen met ras, sê UV-studentCobus Muller en Charl Blom Foto: all4women.co.za “Die gesprek hier moet oor ras gaan, weens my swart vel en hulle wit vel,” het Muzi Gwebu aan landdros Rasheed Matthews gesê. Twee medestudente, Cobus Muller en Charl Blom, staan op verskeie aanklagte tereg in verband met die beweerde aanranding van Gwebu. Muller staan tereg op vier aanklagte insluitend roekelose bestuur, crimen injuria, poging tot moord en aanranding. Blom staan tereg op ŉ aanklag van aanranding. Die staat voer aan dat Muller en Blom in Februarie 2014 op die Bloemfonteinse kampus vir Gwebu met ŉ bakkie wou omry. Toe Gwebu hulle konfronteer, is hy glo aangerand. Muller en Blom het altwee onskuldig gepleit op die onderskeie aanklagte. Johann Nel, Muller en Blom se regsverteenwoordiger, het Maandag tydens kruisondervraging aan Gwebu gesê sy rassevooroordeel kom heeltyd na vore tydens ondervraging. Gwebu het vroeër ‘n mediese verslag oor sy beserings bevraagteken aangesien ‘n wit dokter betrokke was. Nel het aan Gwebu gevra hoekom hy nie ‘n tweede opinie gekry het nie. Gwebu het geantwoord dat hy dit wel gedoen het. Hy het ‘n politikus geskakel. “Jy het ‘n politieke persoon geskakel. Dit is nie ‘n mediese opinie nie,” het Nel voorgehou. Nel het verskeie teenstrydighede in Gwebu se verklaring aan die polisie en sy getuienis in die hof uitgewys. “Jy probeer om jouself te weerspreek,” het Gwebu in antwoord hierop gesê. Nel het aan die hof gesê dat Muller en Blom ontken dat hulle Gwebu met opset met hul bakkie probeer stamp het. Hulle ontken ook dat hulle die aggressors was die aand van die beweerde voorval. Muller ontken ook dat hy die aand van die voorval die woord “k*****” gebruik het. Gwebu beweer hy het die woord gehoor. Nel het aangevoer dat Gwebu die aggressor was op die toneel. “Jy het die motordeur oopgemaak en die bestuurder uit die motor probeer kry…jy het probeer om hom agter die stuurwiel uit te trek.” Die hof het gehoor dat Muller, wat bestuur het, die man wat hom uit die motor probeer trek het, met die kop geslaan het “om van hom af weg te kom”. “Jou weergawe is vals,” het Nel aan Gwebu gesê. Gwebu het dit ontken en sê die verdediging se stellings is “100 persent vals”. Gwebu het ook twee kere ontken dat hy die aand van die voorval onder die invloed van alkohol was. Die saak is tot 13 Augustus uitgestel wanneer die staat nog ‘n getuie sal roep. Lees ook: UV-rasaanval: Student het glo beserings oordryf Studente in hof na hulle glo medestudent aanrand Studente in hof weens ‘rassistiese aanval’ MRK ondersoek ‘rassistiese aanval’ by Universiteit van die Vrystaat Twee UV-studente in hof oor beweerde aanranding